»Hvorfor skal min undervisning bedømmes af dumme og dovne studerende, som slet ikke burde være på et universitet?«. Sådan spurgte lektor Steen Laugesen Hansen fra Niels Bohr Instituttet i den forgangne uge i et debatindlæg i Universitetsavisen og langede ud efter universiteternes evalueringssystem. Indlægget er siden blevet citeret flittigt på de socialde medier og i landsdækkende aviser.

Steen Laugesen Hansen – hvad er problemet?

»Nogle studerende fatter simpelthen ikke en brik af den undervisning, de modtager. Og her taler vi altså om undervisning, der foregår på et niveau, som burde være forventeligt af en universitetsstuderende. Men de bliver frustrerede, fordi de ikke er i stand til at følge med, og så påstår jeg altså, at de ikke har forudsætningerne for at evaluere kvaliteten af undervisningen. Det er ikke i orden, at jeg som underviser skal få på puklen for at stille ’vanvittigt komplicerede opgaver’, der i grunden ikke er det«.